Գուրգեն Վարդանյան

Գուրգեն Նորիկի Վարդանյան (), գեղասահքի հայ մարզիչ և նախկին գեղասահորդ (ներկայացրել է Խորհրդային Միությունը), որ եղել է կանանց մենասահքի Եվրոպայի հունգարացի առաջին չեմպիոնի՝ Յուլիա Շեբեշտյանի մարզիչը։ Ներկայում աշխատում է Միացյալ Թագավորությունում։

Կենսագրություն 
Գուրգեն Վարդանյանը ծնվել է 1963 թվականի հոկտեմբերի 18-ին Երևանում (Հայկական ԽՍՀ, ԽՍՀՄ)։ Գեղասահքով զբաղվել սկսել է 1976 թվականին Երևանում, Ելենա Սլեպովայի գլխավորությամբ։ Առաջին խոշոր մրցումներից մեկը դարձել է 1978 թվականին Սվերդլովսկում անցկացված ԽՍՀՄ ժողովուրդների ձմեռային Սպարտակիադան, որին նա մասնակցել է պատանիների շարքում։ 1978 թվականից մինչև 1980 թվականն ընդգրկված է եղել ԽՍՀՄ երիտասարդական, 1980-1987 թվականներին՝ ազգային հավաքականներում։ Մոսկվա տեղափոխվելուց հետո մարզվել է Էդուարդ Պլիների, ապա խորհրդային ականավոր մարզիչ Ելենա Չայկովսկայայի մոտ 1980 թվականից մինչև 1986 թվականը։ Մասնակցել և մրցանակների է արժանացել միջազգային տարբեր մրցաշարերում։ 1983, 1986, 1987 թվականներին Գուրգեն Վարդանյանը նվաճել է ԽՍՀՄ գավաթը, իսկ 1984 թվականին նրան շնորհվել է միջազգային կարգի սպորտի վարպետի կոչում։

Գուրգեն Վարդանյանը վերադարձել է Հայաստանի 1987 թվականին և սկսել աշխատել որպես մարզիչ այն մարզադպրոցում, որտեղ ինքն էր սկսել զբաղվել գեղասահքով, ապա դարձել է նրա տնօրենը։ 1989 թվականի դեկտեմբերին Գուրգեն Վարդանյանը Հունգարիայի գեղասահքի ֆեդերացիայի հրավերով մեկնել է Հունգարիա, որտեղ աշխատել է հունգարացի առաջատար գեղասահորդների հետ։ Նրա սաների թվում են եղել Հունգարիայի չեմպիոններ, աշխարհի ու Եվրոպայի առաջնությունների մասնակիցներ Թամարա Դորոֆեևը և Դիանա Փոթը, ինչպես նաև Հունգարիայի իննակի չեմպիոն, Եվրոպայի չեմպիոն Յուլիա Շեբեշտիենը։ Վերջինիս հետ Գուրգեն Վարդանյանն սկսել է աշխատել 1989 թվականի վերջերին, երբ նա եղել է ինը տարեկան և որոշակի ընդմիջումներով շարունակել է մարզել Շեբետիենին նրա ողջ մարզական կարիերայի ընթացքում։ 1994 թվականից նա մարզել է նաև իր որդուն՝ Հունգարիայի տղամարդկանց մենասահքի քառակի չեմպիոն Տիգրան Վարդանյանին։

2010 թվականի ապրիլին Գուրգեն Վարդանյանը տեղափոխվել է Մեծ Բրիտանիա՝ Նոթինգհեմ, որտեղ աշխատում է որպես «National Ice Centre»-ի տնօրեն և զբաղվում մարզչական ախատանքով։ Նրա սաների թվում է եղել 2011 թվականի Մեծ Բրիտանիայի չեմպիոն Դևիդ Ռիչարդսոնը։

Ընտանիք 
 Քույրը՝ Հասմիկ Վարդանյան (ծնվել է 1967 թվականին), ԽՍՀՄ կանանց մենասահքի առաջնության եռակի մրցանակակիր պատանիների շարքում (1981-1983), ԽՍՀՄ սպորտի վարպետ, մարզիչ, Ռուսաստանի ֆիզկուլտուրայի, սպորտի և զբոսաշրջության պետական համալսարանի գեղասահքի և մանկավարժության ամբիոնի դոցենտ,
 Կինը՝ Երանյակ Իպակյան (ծնվել է 1963 թվականին), մարզիչ և խորեոգրաֆ, աշխատել է Հունգարիայի առաջատար մարզիկների հետ,
 Որդին՝ Տիգրան Վարդանյան (ծնվել է 1989 թվականի մարտի 26-ին Մոսկվայում), Հունգարիայի տղամարդկանց մենասահքի քառակի չեմպիոն (2007-2009, 2011), աշխարհի և Եվրոպայի առաջնությունների մասնակից, ներկայացրել է Հունգարիան։

Ծանոթագրություններ

Արտաքին հղումներ 
 Գուրգեն Վարդանյանի հարցազրույցը «Ноев ковчег» թերթին 
 Г. Варданян: Юля для меня уже как дочь

Հայ գեղասահորդներ
Գեղասահք